በአካባቢው የሚገኘው ምዕራብ ዕዝ የታገቱ ተማሪዎች እና ሌሎቸ ሰዎችን በተመለከተ ምን አለ?
ባሕር ዳር፡- ጥር 22/2012ዓ.ም (አብመድ) በአካባቢው የፈረሰውን የመንግሥት መዋቅር መመለሱን የኢፌዴሪ ሀገር መከላከያ ሰራዊት ምእራብ ዕዝ አስታውቋል፡፡የአማራ ብዙኃን መገናኛ ድርጅት በኦሮሚያ ክልል ቄለም ወለጋ ዞን ደምቢ ዶሎ ከተማ ለሦስት ቀናት የዘገባ ቅኝት አድርጓል፡፡ ደምቢ ዶሎ ከዩኒቨርሲቲ ተማሪዎች እና ሌሎች ሰዎች እገታ ጋር በተያያዘ ስሙ በዚህ ወቅት በተደጋጋሚ የሚነሳ አካባቢ ነው፡፡ በቆይታውም ከምልከታ ባሻገር ዩኒቨርሲቲውን እና በአካባቢው ለጸጥታ ሥራ የተሠማራውን የምዕራብ ዕዝ አዛዥ አነጋግሯል፡፡የኢፌዴሪ ሀገር መከላከያ ሰራዊት ምእራብ ዕዝ 12ኛ ክፍለ ጦር 1ኛ ብርጌድ አዛዥ ኮሎኔል ገዳ በዳዳ ሰራዊቱ የአካባቢውን የፈረሰ የመንግስት መዋቅር መመለሱን ተናግረዋል፡፡ አሁን ፀጥታውን በተሻለ ሁኔታ መቆጣጠር እንደተቻለም ነው ኮሎኔል ገዳ የተናገሩት፡፡የመንግሥት መዋቅሩን ወደተሻለ ደረጃ ይመልሱት እንጂ አሁንም በአካባቢው እገታ እና ሰዎችን አፍኖ የማቆት እንቅስቃሴ መኖሩን፣ በደምቢ ዶሎ ዩኒቨርሲቲ ተማሪ በነበሩትም የዚሁ ድርጊት ሰለባ መሆናቸውን ነው የገለጹት፡፡